<classify> WAKULIMA wa zao la korosho katika mikoa ya Mtwara, Lindi, Pwani na Ruvuma wamempongeza Rais John Magufuli kwa uamuzi wake wa serikali kununua korosho kwa bei ya Sh 3,300 kwa kilo.Wakulima hao wamesema wamefurahishwa na hatua aliyochukua Rais Magufuli kwani itawasaidia kuokoa maisha yao hasa wale walichukua mikopo ya fedha katika taasisi za fedha ili kununua pembejeo.Said Burhani, Amina Ndenyenje na Hassan Makalani wakiwa Tunduru mkoani Ruvuma, wamesema uamuzi wa Rais utachochea wakulima kuongeza uzalishaji msimu ujao wa 20182019 kwa sababu wana uhakika wa kupata soko.Makalani kutoka Kijiji cha Majala alisema Rais Magufuli ameonesha kwa vitendo kuwa ni kiongozi wa watu wanyonge kwani licha ya kuanza kwa msimu wa ununuzi wa korosho wiki mbili zilizopita, hawakuwa na uhakika wa soko baada ya kutokea sitofahamu kati ya wanunuzi na serikali.Naye Burhani amepongeza juhudi kubwa zinazofanywa na serikali na kuiomba kuongeza nguvu katika kudhibiti wanunuzi wanaonunua korosho kwa njia haramu ya kangomba vijijini.Alisema licha ya serikali ya wilaya na mkoa kutoa elimu juu ya biashara ya kangomba, hata hivyo bado kuna baadhi ya wafanyabiashara wanaozunguka vijijini kwa ajili ya kuwalaghai wakulima ili wauze korosho zao kwa bei ndogo ya Sh 1,200 kwa kilo badala ya bei iliyotangazwa na serikali.Aidha, amempongeza Mkuu wa Wilaya ya Tunduru, Juma Homera, kutokana na juhudi kubwa anazofanya kudhibiti vitendo hivyo kuiomba serikali kuu kumpa kila msaada ili afanikiwe vita dhidi ya wafanyabiashara hao.DC Homera amesema mpaka sasa watu zaidi 45 wameshakamatwa, kati yao 39 walikamatwa wiki iliyopita na wengine sita wamekamatwa usiku wa kuamkia jana wakiwa na viroba zaidi ya 65 vya korosho.Miongoni mwao ni mwalimu mmoja wa shule ya msingi jina tunalo. Mkoani Pwani, Mwenyekiti wa Umoja wa Vyama vya Ushirika wa Korosho Wilaya ya Kibaha UVUKI, Adhu Mkomambo alisema hatua iliyochukuliwa na serikali ni mkombozi kwa wakulima.Mkomambo alisema maamuzi hayo ni faida kubwa kwa wakulima kwani bei elekezi ni nzuri ya Sh 3,300 kwa daraja la kwanza, ambako wafanyabiashara walisema watanunua kwa Sh 2,700, hali ambayo ilikuwa ni mbaya.Naye Mwenyekiti wa Chama cha Ushirika Kongowe Amcos, Deo Joseph alisema serikali imefanya jambo ambalo ni la umakini kwani hiyo ni kuwatetea wanyonge. Alisema maamuzi hayo yataondoa usumbufu mkubwa waliokuwa wanapata wakulima katika malipo mara wanapopeleka korosho kwenye minada.Naye Mzee Mwinshehe ambaye ni Mwenyekiti wa Chama cha Ushirika Misugusugu Amcos, alisema sasa kilio cha wakulima wa zao la korosho kimesikika. Mkoani Mtwara, wakulima wa korosho wameishauri serikali kuendeleza utaratibu wa Mfumo wa Stakabadhi Ghalani kama ilivyokuwa misimu iliyopita ili kulinda hali ya usalama kwa mkulima hasa katika malipo ya zao hilo.Somoe Abdallah wa Kijiji cha Nanyaje mkoani Lindi, alisema wanasuburi tu kuona utekelezaji wa malipo kwa msimu huu yakifanyika kama inavyotarajiwa ikizingatiwa tayari korosho zao ziko kwenye vyama vyao vya msingi.Hamisi Omari wa Kijiji cha Chikonji mkoani humo, mbali na agizo hilo la serikali, ametoa rai kwa wakulima wenzake kukubaliana na utaratibu huo wa malipo kwa msimu huu ili kuondokana na mazingira ya usumbufu katika upatikanaji wa haki zao.Meneja wa Chama Kikuu cha Ushirika cha Tandahimba na Newala TANECU, Mohamedi Nassoro ameunga mkono kauli hiyo ya serikali kwani kutakuwa na uhakika kwa wakulima kupata haki zao kikamilifu.Mkuu wa Wilaya ya Mtwara, Evod Mmanda ametoa rai kwa wakulima wilayani humo na mkoa kwa jumla pamoja na vyama vya msingi kuhakikisha korosho zote zinakuwa mzuri na ubora unaotakiwa na siyo kinyume cha hapo.  <topic>: kitaifa 